Kristian Pihl Lorentzen (V), 2009-05-05:
Ja tak.
Med dette beslutningsforslag foreslår Enhedslisten et takststop for den kollektive trafik, og jeg forstår forslaget således, at det indebærer, at billetterne fremover ikke kan stige i kroner og øre.
Tværtimod må de gerne falde i de kommende år.
For det første vil jeg konstatere, at Enhedslisten bruger meget store ord i teksten til det her forslag.
Jeg læser ord som voldsomme takststigninger, komplet vanvittigt, dramatiske prisstigninger, asocial, katastrofal osv.
Nu har man jo før hørt om, at hvis man er svag i argumentationen, griber man nogle gange til store og bombastiske ord.
For sandheden er jo, at der godt nok sker en takststigning på 4,8 pct. fra 2009 til 2010.
Det betyder f.eks. 1 kr. for en bybusbillet her i hovedstadsområdet.
Og det er så det, man kalder katastrofal og dramatisk.
Men hvad kunne man så kalde det, der skete i 2001 under SR-regeringen varmt støttet af Enhedslisten, hvor man hævede taksterne med 6,8 pct.?
Hvad skulle man så kalde det?
Man har jo næsten ikke større ord end dem, man har brugt om den nuværende situation, hvor det altså er klart lavere stigninger.
Det andet, jeg vil henvise til, er det geniale takstloft, som blev aftalt for et par år siden.
Det er en genial løsning, fordi det skærmer passagererne mod de tidligere taksthop, der skete i et væk.
De dramatiske takststigninger, der vitterlig var før i tiden, er nu afløst af et takstloft, således at priserne fremover kun stiger i takt med de almindelige pris- og lønstigninger i samfundet ganske som for andre priser rundtomkring, hvor vi skal købe noget.
Det takstloft ønsker Venstre at holde fast i.
Det fungerer godt.
Så vil jeg for det tredje henvise til aftalen om grøn transport fra januar, hvor alle partier i Folketinget undtagen Enhedslisten aftalte at gennemføre massive investeringer i den kollektive transport.
Faktisk er det således, at den kollektive transport får noget, der svarer til to tredjedele af det samlede beløb på 87 mia. kr., der investeres i de kommende år.
Herunder er der sat meget store puljer af til at fremme netop den kollektive trafik, bl.a. til busområdet, som styrkes med 1,3 mia. kr. i forskellige puljer, som kan være med til at fremme busdriften i Danmark.
Så det er altså ikke sådan, at vi ser bort fra den kollektive trafik.
Tværtimod er der en bred politisk enighed om at give den kollektive trafik et stort løft.
For det fjerde og det sidste vil jeg da godt pege på, at sådan et prisstop, som Enhedslisten foreslår, ikke er en gratis omgang.
Tværtimod skal det jo finansieres, og jeg læser ikke et ord om finansieringen her i forslaget.
Man kan så spørge sig selv: Skulle der tages af de penge, de mange milliarder, vi har valgt at investere i den kollektive trafik?
I forvejen kan man sige, at det offentlige betaler mere end halvdelen af omkostningerne til den kollektive trafik.
Det synes vi er et udmærket niveau set fra Venstres side.
Vi ved også, at det er bilisterne, som betaler gildet.
De bliver årligt lænset for noget, der efterhånden smager af 60 mia. kr. om året, og dermed har vi verdens højeste skattetryk for bilister.
Derfor afviser Venstre det fuldstændig, hvis ideen er, at Enhedslisten vil plukke bilisterne yderligere og så kanalisere pengene over i det her, man kalder et takststop.
Vi har altså hundredtusindvis af danskere, der hver eneste dag er totalt afhængige af deres bil, og derfor skal vi absolut ikke hæve bilafgifterne yderligere, tværtimod.
Hvis det kunne gå den anden vej, var det bedre.
Derfor afviser Venstre dette forslag.